Document ID: 31975R2753

ΚΑΝΟΝΙΣΜΟΣ (ΕΟΚ) αριθ. 2753/75 ΤΟΥ ΣΥΜΒΟΥΛΙΟΥ της 29ης Οκτωβρίου 1975 περί των εισαγωγών σκληρού σίτου από το Μαρόκο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 43,
την πρόταση της Επιτροπής,
τη γνώμη της Συνελεύσεως(1),
Εκτιμώντας:
ότι το άρθρο 8 του παραρτήματος 1 της συμφωνίας περί συνδέσεως μεταξύ της Ευρωπαϊκής Οικονομικής Κοινότητος και του Βασιλείου του Μαρόκου προβλέπει ειδικό καθεστώς κατά την εισαγωγή του σκληρού σίτου, που υπάγεται στη διάκριση 10.01 Β του κοινού δασμολογίου, καταγωγής Μαρόκου κατά την έννοια του πρωτοκόλλου περί του ορισμού της εννοίας προϊόντων καταγωγής και των μεθόδων διοικητικής συνεργασίας- ότι η εφαρμογή του καθεστώτος τούτου απαιτεί τη θέσπιση κανόνων εφαρμογής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εισφορά που επιβάλλεται κατά την εισαγωγή στην Κοινότητα σκληρού σίτου που υπάγεται στη διάκριση 10.01 Β του κοινού δασμολογίου, καταγωγής Μαρόκου κατά την έννοια του πρωτοκόλλου περί του ορισμού της εννοίας προϊόντων καταγωγής και των μεθόδων διοικητικής συνεργασίας που επισυνάπτεται στη συμφωνία περί συνδέσεως μεταξύ της Ευρωπαϊκής Οικονομικής Κοινότητος και του Βασιλείου του Μαρόκου και που μεταφέρεται απ' ευθείας από τη χώρα αυτή στην Κοινότητα, είναι η εισφορά η οποία καθορίζεται κατ' εφαρμογή των διατάξεων του άρθρου 13 του κανονισμού (ΕΟΚ) αριθ. 2727/75(2) μειωμένη κατά 0,50 λογιστικές μονάδες ανά τόννο.
Άρθρο 2
Το καθεστώς που προβλέπεται στον παρόντα κανονισμό εφαρμόζεται από της ενάρξεως ισχύος της συμφωνίας περί συνδέσεως μεταξύ της Ευρωπαϊκής Οικονομικής Κοινότητος και του Βασιλείου του Μαρόκου και κατά τη διάρκεια εφαρμογής αυτής.
Άρθρο 3
1. Καταργείται ο κανονισμός (ΕΟΚ) αριθ. 1464/69 του Συμβουλίου της 23ης Ιουλίου 1969 περί των εισαγωγών σκληρού σίτου από το Μαρόκο(3).
2. Οι παραπομπές στον κανονισμό που καταργήθηκε δυνάμει της παραγράφου 1 θεωρούνται ότι γίνονται στον παρόντα κανονισμό.
Άρθρο 4
Ο παρών κανονισμός αρχίζει να ισχύει την 1η Νοεμβρίου 1975.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 29 Οκτωβρίου 1975.

Labels: 3
18
17